SET ภาคบ่ายพุ่งกว่า 10 จุด ตามหุ้นยุโรปบวก-ปัจจัยในปท.หนุน
SET ภาคบ่ายพุ่งกว่า 10 จุด ตามหุ้นยุโรปบวก-ปัจจัยในปท.หนุน เมื่อเวลา 14.49 น. ดัชนี SET มาอยู่ที่ 1,521.41 จุด เพิ่มขึ้น 11.00 จุด หรือ 0.73% มูลค่าซื้อขาย 21,230.02 ล้านบาท
19 พ.ค. 2558

ผู้สื่อข่าวรายงานว่า ตลาดหุ้นไทยต้นภาคบ่ายปรับขึ้นกว่า 10 จุด หลังตลาดหุ้นยุโรปปรับขึ้นอย่างสดใส รวมถึงมีแรงซื้อเข้ามาในหุ้นกลุ่มพลังงาน และสื่อสาร ช่วยหนุนภาพรวมการลงทุน ประกอบกับยังได้ปัจจัยบวกจากในประเทศหลังนายกรัฐมนตรี คาดการณ์ว่าจะใช้เวลาในการทำประชามติร่างแก้ไขรัฐธรรมนูญใน 3 เดือน 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวขึ้นกว่า 10 จุด คาดว่าจะเป็นการรับ Sentiment บวกจากนอกประเทศ จากที่ตลาดในยุโรปเปิดเทรดในช่วงบ่ายนี้ได้เปิดบวกแรง คาดว่าจะเป็นผลจากเรื่องกรีซที่ผ่อนคลายลง ส่วนตลาดหุ้นอื่นในภูมิภาคเอเชียก็จะอิงไปในทางบวก
ด้านบ้านเราก็น่าจะได้ผลบวกจากที่จะมีการทำประชามติร่างรัฐธรรมนูญ แม้ว่าอาจจะทำให้การเลือกตั้งเลื่อนออกไปบ้าง แต่ก็จะไม่มีปัญหาในภายหลัง พร้อมให้แนวรับ 1,510 จุด ส่วนแนวต้าน 1,520-1,525 จุด